ხროპინე

ხროპინე () — ქალაქი ჩეხეთში, ზლინის მხარეში. მდებარეობს კრომერჟიჟის რაიონში. ქალაქი ორი მუნიციპალური ნაწილის ხროპინესა და პლეშოვეცისგან შედგება.

სახელწოდება
ამ ქალაქის ტერიტორიაზე არსებულ ციხესიმაგრეს ოდესღაც ხროპის გვარი ფლობდა, სწორედ აქედან მომდინარეობს მისი დღევანდელი სახელწოდება.

გეოგრაფია
ხროპინე ქალაქ ზლინიდან ჩრდილო-აღმოსავლეთით ზემო მორავის ხეობაში მდებარეობს. ქალაქში პატარა ბეჩვის არხი მიედინება, ის მდინარე მოშტენკას ერთვის, რომელიც თავის მხრივ, მდინარე მორავის მარცხენა შენაკადია. ქალაქის ტერიტორიაზე რამდენიმე ტბორია.

ისტორია
ხროპინეს შესახებ პირველი წერილობითი წყარო 1261 წლით თარიღდება, როდესაც დასახლება ახლად დაარსებულ ვიზოვიცეს მონასტერს გადაეცა.

XV საუკუნეში აქ ტბორები მოეწყო და ხროპინე სათევზაო მეურნეობათა ცენტრად იქცა. სათევზაო მეურნეობებმა ხროპინეს ეკონომიკური წინსვლა მოუტანა და 1535 წელს  მეფე ფერდინანდ I-მა მას სავაჭრო ქალაქის სტატუსი მიანიჭა. 1848 წლამდე ქალაქი ოლომოუცის ეპარქიას ეკუთვნოდა და ამ წელს დამოუკიდებელ მუნიციპალიტეტად ჩამოყალიბდა. 1950 წელს აქ მცირე ბალნეოლოგიური კურორტი დაარსდა, რომელიც კუნთოვან-სახსროვანი და არტერიულ წნევასთან დაკავშირებული დაავადებების სამკურნალო ადგილი იყო. 1997 წელს მომხდარმა წყალდიდობამ კურორტი მთლიანად გაანადგურა.

ღირსშესანიშნაობები
ქალაქის მთავარი ღირსშესანიშნაობა ხროპინეს ციხესიმაგრეა. იგი 1615 წელს უფრო ძველი ციხესიმაგრის ადგილზე აშენდა. XIX საუკუნეში იგი მონადირეთა სახლად გადააკეთეს. დღეს ციხესიმაგრე ღიაა ვიზიტორთათვის. შენობაში წარმოდგენილია რამდენიმე ექსპოზიცია, მათ შორის ცნობილი ჩეხი მხატვრის ემილ ფილას მემორიალი. ფილა ყველაზე ცნობილი ადამიანია, რომელიც ხროპინეში დაიბადა.

ხროპინეს წმინდა გილესის ეკლესია შუა საუკუნეების რომანულ სტილში XIII საუკუნის შუა წლებში აშენდა. 1761–1772 წლებში ეკლესია ბაროკოს სტილში გადაკეთდა.

სქოლიო

კატეგორია:ზლინის მხარის ქალაქები